Tapa Vallavalitsus (edaspidi hankija) teeb ettepaneku esitada pakkumus hankele „Suurenenud abivajadusega lapsele tugiisikuteenuse osutamine Tapa vallas“ vastavalt hanke alusdokumentides esitatud tingimustele.

**Pakkumuse esitamise ettepanek**

**1. Üldandmed**

|  |  |
| --- | --- |
| Hankija | Tapa Vallavalitsus (75033477) |
| Riigihanke nimetus | Suurenenud abivajadusega lapse tugiisikuteenuse osutamine Tapa vallas |
| Hankemenetluse liik | Sotsiaal- ja eriteenuste erimenetlus |
| Hanke menetlemine | Riigihanke näol on tegemist sotsiaal- ja eriteenuste erimenetlusega, mis korraldatakse Euroopa Parlamendi ja nõukogu direktiivi 2014/24/EL XIV lisa 12. jaotises nimetatud sotsiaalteenuse tellimiseks (RHS § 126). Käesoleva sotsiaalteenuste- ja eriteenuste erimenetluse läbiviimisel juhindutakse alusdokumentides sätestatud menetluskorrast. |
| Rahastamisallikad | Teenuste osutamine on rahastatud kohaliku omavalituse vahenditest. |
| Hankelepingu kestus | 01.01.2024-31.12.2024 |
| Lisad | Lisa1 Tehniline kirjeldusLisa 2 Lepingu projektLisa 3 Pakkumuse vormLisa 4 Teenuse osutamise graafik |

**2. Riigihanke ese**

2.1. Riigihanke esemeks on suurenenud abivajadusega lapsele tugiisikuteenuse pakkumine Tapa vallas perioodil **01.01.2024-31.12.2024**.

2.2. Teenuse osutamise algusaeg 01.01.2024 on eelduslik, ega oma õiguslikku tähendust. Juhul, kui hankemenetlus ei võimalda nimetatud tähtajaks lepingut sõlmida, on teenuse osutamise alguskuupäevaks lepingu sõlmimisele järgnev tööpäev.

2.3. Täpsem teenuse kirjeldus on toodud eraldi dokumendis.

**3**. **Nõuded pakkujale**

3.1.Hankija kõrvaldab hankemenetlusest pakkuja, kellel esinevad riigihangete seaduse (edaspidi *RHS*) § 95 lg 1 alused. Hankija võib kõrvaldada hankemenetlusest pakkuja, kellel esinevad § 95 lg 4 alused. Enne hankelepingu sõlmimist võib hankija nõuda edukalt pakkujalt kõikide asjakohaste hankemenetlusest kõrvaldamise aluste puudumist kinnitavate dokumentide esitamist, kui need andmed või dokumendid ei ole hankijale andmekogus olevate avalike andmete põhjal tasuta kättesaadavad.

3.2. Pakkujal peab olema eelneva kolme aasta jooksul kogemus sarnaste teenuste osutamisel.

3.3. Teenust vahetult osutavad isikud peavad olema läbinud või läbima vastavasisulise väljaõppe hiljemalt kolme kuu möödumisel alates hankelepingu sõlmimisest.

**4.** **Nõuded pakkumusele**

4.1. Pakkumus tuleb esitada digitaalselt allkirjastatuna esindusõigust omava isiku poolt.

4.2. Pakkumuse koosseisus tuleb esitada:

4.2.1 vormikohane pakkumus;

4.2.2. loetelu sarnaste teenuste osutamisest;

4.2.3. teenuste osutajate vastavasisulise väljaõpet tõendava dokumendi koopia või kinnituse väljaõppe kohustuse täitmise kohta;

4.3. Pakkumus peab olema jõus vähemalt 60 päeva.

**5. Pakkumus esitamine**

5.1. Pakkumus tuleb esitada hiljemalt **28.detsember 2023 kell 10:00** e-posti aadressil vallavalitsus@tapa.ee.

**6. Läbirääkimised**

6.1. Hankijal on õigus pidada pakkujatega läbirääkimisi eesmärgiga tagada hankija eesmärkide täitmine, st kindlustada teenus hankijale vastuvõetava hinna eest ja eelarvest tulenevate võimaluste piirides.

6.2. Hankijal on õigus pidada läbirääkimisi hanke tingimuste, pakkumuse sisu ja maksumuse üle.

6.3. Hankija teatab pakkujatele läbirääkimise korra ja aja, läbirääkimisi võib pidada kirjalikult või suuliselt, suuliselt peetud läbirääkimised protokollitakse. Läbirääkimised on konfidentsiaalsed. Hankija tagab läbirääkimiste käigus pakkujate võrdse kohtlemise.

6.4. Läbirääkimiste pidamine ei ole hankija jaoks kohustuslik ning juhul kui hankijal pakkumuste osas küsimusi ei teki, võib ta teha otsuse pakkumuse edukaks tunnistamise kohta ilma läbirääkimisteta.

6.5. Pärast läbirääkimiste toimumist esitab pakkuja vajadusel uue kohandatud pakkumuse.

**7. Pakkumuste hindamine ja edukaks tunnistamine**

7.1. Pakkumuste hindamiskriteeriumiks on tugiisiku teenuse ühe tunni maksumus.

7.2. Edukaks tunnistatakse pakkumis, mis on madalama hinnaga.

7.3. Hankijal on õigus kasutada nn pööratud menetlust, st läheb kohe üle pakkumustele esitatud tingimuste kontrollile, seejärel vastavaks tunnistatud pakkumuste hindamisele enne pakkujate suhtes kõrvaldamise aluste puudumise ja kvalifikatsiooni kontrollimist. Kõrvaldamise aluseid kontrollib hankija ainult eduka pakkumuse esitanud pakkujal.

7.4. Võrdsete pakkumuste puhul selgitatakse edukas pakkuja liisu heitmise teel pakkujate juuresolekul.

**8. Kõigi pakkumuste tagasilükkamine**

8.1. Hankijal on õigus lükata tagasi kõik pakkumused, kui:

8.1.1 kõigi vastavaks tunnistatud pakkumuste maksumused ületavad hankelepingu eeldatavat maksumust;

8.1.2. hanke läbiviimise aluseks olevad tingimused on oluliselt muutunud ja muudavad riigihanke realiseerimise võimatuks või ebavajalikuks;

8.1.3. hankelepingu sõlmimine on muutunud võimatuks või ebaotstarbekaks hankijast sõltumatutel põhjustel.

**9. Lepingu sõlmimine**

9.1. Eduka pakkumuse esitanud pakkujatega sõlmitakse leping hankelepingu projektis sätestatud tingimustel.

9.2. Kui edukaks tunnistatud pakkuja ei allkirjasta lepingut 5 tööpäeva jooksul, siis sõlmitakse leping maksumuselt järgmise pakkujaga.